Snelli tiik

Snelli tiik on tehislik veekogu Tallinnas Toompargis. Seda on peetud Tallinna esindustiigiks. Varem on see kandnud ka nimesid Schnelli tiik, Šnelli tiik, Vallikraav, Patkuli tiik, Patküla kraav ja Patkuli kraav, saksa keeles Patkuls-Wallgraben ja Wallgraben. Snelli tiik asub Tallinna Kesklinna linnaosas Vanalinna asumis ning Toompea kõrgendiku, Falgi tee, Toompuiestee ja Nunne tänava vahel. Tiigi pindala on 1 ha ja ümbermõõt 1030 m. Ajalugu Tiik on moodustunud Toompea linnust ümbritsenud vallikraavist, mis kujundati 19. sajandil Tallinna vanalinna ümbritseva parkide ja haljasalade osaks, kui Tallinna kindlus oli oma sõjalise tähtsuse minetanud. Tiik on saanud nime 19. sajandil elanud Johan Schnelli järgi, kellel oli praeguse Toompuiestee ja tiigi vahel maja. Alguses kutsuti seda tiiki Patkuli kraaviks, sestselle kaldal asus Patkuli reduut, mis oli nime saanud viimase Rootsi-aegse asekuberneri Dietrich Friedrich von Patkuli järgi. Kui aga Schnell ostis 1868. aastal sealse maatüki ning rajas sinna oma maja ja aiandi, hakati Patkuli kraavi nimetama Schnelli tiigiks. Johann Schnell pidas aiandusäri Vaksali puiestee ääres kuni oma surmani 4. juunil 1890. Maatükk oli Schnellide valduses 1904. aastani. 1939. aastal nimetas Tallinna linnavolikogu Schnelli tiigi ümber Vallikraaviks. 1960ndatel oli Snelli tiigi Nunne tänava poolses osas liuväli, mille riietusruumina kasutati sealsamas tiigi otsal asuvat puithoonet. 15. septembril 2007 toimus heategevuskampaania "AWARE 2007", mille raames korraldati talgud "Snelli tiik puhtaks!". Viited Välislingid